b'\n_START_ARTICLE_\nDrobni tisk\n_START_PARAGRAPH_\nDrobni tisk ozna\xc4\x8duje publikacijo, ki obsega najve\xc4\x8d \xc5\xa1tiri strani, ali publikacijo, ki ima ve\xc4\x8d strani brez strnjenega besedila. Sem sodijo razglednice, lepaki ali plakati, prospekti, zgibanke, letaki, koledarji, katalogi, gledali\xc5\xa1ki in drugi programi, obrazci, znamke, vizitke, vo\xc5\xa1\xc4\x8dila, osmrtnice, navodila, vstopnice, vozovnice, izkaznice, kartice, diplome, plakete, dnevni in vozni redi, urniki, imeniki ipd. Je vrsta knji\xc5\xbeni\xc4\x8dnega gradiva. V tujini sta uveljavljena izraza efemera (efemerno gradivo) ter akciden\xc4\x8dni tisk, ki se v Sloveniji nista uveljavila.\n_START_SECTION_\nZna\xc4\x8dilnosti\n_START_PARAGRAPH_\nVelja za specifi\xc4\x8dno gradivo, saj se od ostalega gradiva mo\xc4\x8dno razlikuje po obliki, zvrsti, vsebini, na\xc4\x8dinu nastanka, ciljnih uporabnikih in uporabnosti. Je naj\xc5\xa1tevil\xc4\x8dnej\xc5\xa1e in vsebinsko najbolj raznotero gradivo. Po uporabi ga pogosto zavr\xc5\xbeemo zaradi nadaljnje neuporabnosti. Ni ga mogo\xc4\x8de kupiti, saj ni vklju\xc4\x8den v obi\xc4\x8dajno knjigotr\xc5\xa1ko mre\xc5\xbeo. Izhaja prilo\xc5\xbenostno. Lahko vsebuje dnevno aktualno vsebino (vabila, reklamno gradivo \xe2\x80\xa6), vsebino interne narave (razna glasila podjetij, dru\xc5\xa1tev \xe2\x80\xa6) ali pa vsebina publikacije dolo\xc4\x8di njegov status (katalogi izdelkov, telefonski imeniki \xe2\x80\xa6). Lo\xc4\x8dimo drobni tisk ve\xc4\x8djega in manj\xc5\xa1ega formata._NEWLINE_Pojavljalo se je vpra\xc5\xa1anje, ali je drobni tisk sploh vredno zbirati in hraniti, saj je veljal za manj pomembno gradivo s kratkotrajno aktualno vrednostjo. Izkazalo se je, da informacijska in kulturna vrednost drobnega tiska nara\xc5\xa1\xc4\x8da s \xc4\x8dasovnim odmikom. Ker vsebuje informacije o vsakdanjem \xc5\xbeivljenju, je lahko koristen vir informacij za raziskovanje duha \xc4\x8dasa.\n_START_SECTION_\nPridobivanje in bibliografska obdelava\n_START_PARAGRAPH_\nV Sloveniji sta Narodna in univerzitetna knji\xc5\xbenica in Univerzitetna knji\xc5\xbenica Maribor po Zakonu o obveznem izvodu publikacij (2006) dol\xc5\xbeni pridobivati obvezni izvod drobnega tiska. Vsaka od njiju dobi 2 izvoda. Ostale knji\xc5\xbenice lahko v svoje zbirke vklju\xc4\x8dijo le tisti drobni tisk, za katerega se same odlo\xc4\x8dijo. V NUK nekaj drobnega tiska dobijo tudi v dar ali z zamenami. Tudi v tujini so nacionalne knji\xc5\xbenice zakonsko obvezane za hranjenje drobnega tiska. Obstajajo tudi dru\xc5\xa1tva zbiralcev drobnega tiska._NEWLINE_Drobni tisk se lahko obdela posami\xc4\x8dno ali z zbirnim bibliografskim zapisom. Posami\xc4\x8dno se ga obdela takrat, ko ima CIP ter izrazit naslov in kolofon z osnovnimi podatki o publikaciji. Pri obdelavi se uporabljajo mednarodni standardi za bibliografski opis. \xc4\x8ce ga obdelamo kot monografsko publikacijo, uporabimo ISBD(M), \xc4\x8de pa kot neknji\xc5\xbeno gradivo, pa uporabimo ISBD(PM), ISBD(CM), ISBD(ER) in/ali ISBD(NBM). Kadar drobni tisk nima CIP-a in strnjenega avtorskega besedila, je veliko la\xc5\xbeja obdelava z zbirnim zapisom.\n_START_SECTION_\nZbirka posebnega knji\xc5\xbeni\xc4\x8dnega gradiva \xe2\x80\x93 PKG\n_START_PARAGRAPH_\nV Narodni in univerzitetni knji\xc5\xbenici je koli\xc4\x8dinsko najve\xc4\x8d drobnega tiska zbranega v Zbirki posebnega knji\xc5\xbeni\xc4\x8dnega gradiva, v katero ga redno razvr\xc5\xa1\xc4\x8dajo v obliki zbirnih zapisov. Poleg drobnega tiska vsebuje tudi drugo raznovrstno gradivo. V posameznem zbirnem zapisu je vklju\xc4\x8denih ve\xc4\x8d deset ali ve\xc4\x8d sto posameznih enot. Zbirajo ga tudi v Kartografski in slikovni zbirki, Glasbeni zbirki, Rokopisni zbirki, Zbirki AV gradiva, Zbirki tiskov Slovencev zunaj RS in v Informacijskem centru za bibliotekarstvo.'